Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2001/C 354/07)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 81/99

1. Medlemsstatens ansvarlige myndighed: Navn: Direcção Geral do Desenvolvimento Rural

Adresse: Av. Defensores de Chaves, 6, P-1000 Lisboa

Tlf.: (351-21) 318 43 82

Fax: (351-21) 353 58 72.

2. Ansøgende sammenslutning: 2.1. Navn: Mertocar - Sociedade de Produtores de Carne de Qualidade SA

2.2. Adresse: Rua Diana de Liz, antigo parque do Iroma, apartado 466, P-7005 Évora Codex

2.3. Sammensætning: producent/forarbejdningsvirksomhed (x) andet ( ).

3. Produktets art: Kategori 1.1 fersk oksekød.

4. Varespecifikation (sammenfatning af betingelserne i artikel 4, stk. 2)

4.1. Navn: Carne da Charneca

4.2. Beskrivelse: Kød fra opskæring af slagtekroppe af kvæg af racen Raça Preta (Gado da Terra), som er opført i fødselsregistret og hvis forældre er opført i stambogen for denne race, og som er født, opdrættet og slagtet i det afgrænsede geografiske område. Uanset dyrenes alder ved slagtningen (kalve, ungkvæg, køer) har slagtekroppene altid kun et tyndt fedtlag, af hvidlig eller gullig farve, ikke exsudativt og af fast konsistens. Kødets farve svinger fra rosa (kalve) til mørkerød (køer).

4.3. Geografisk område: I betragtning af produktets organoleptiske egenskaber, de jordbunds- og klimaforhold, der er påkrævet til produktion af det, og de anvendte faste og vedvarende lokale metoder er det geografiske produktionsområde naturligt begrænset til kommunerne Nisa, Gavião (områderne Gavião, Atalaia, Margem og Comenda), Castelo de Vide, Marvão, Crato, Portalegre, Ponte de Sor, Alter do Chão, Campo Maior, Arronches, Avis, Fronteira, Monforte, Elvas, Abrantes (områderne Tramagal, São Miguel do Rio Torto, Rossio ao Sul do Tejo, Pego, Concavada, Alvega, São Facundo, Vale de Mós og Bemposta), Constância (området Santa Margarida da Coutada), Chamusca, Alpiarça, Almeirim, Salvaterra de Magos, Coruche, Benavente, Vila Franca de Xira (området Vila France de Xira), Palmela, Montijo, Alcácer do Sal, Grândola, Mora, Arraiolos, Estremoz, Borba, Vila Viçosa, Vendas Novas, Montemor-o-Novo, Évora, Redondo, Alandroal og Ferreira do Alentejo.

4.4. Bevis for oprindelse: Kødet kommer udelukkende fra dyr, der er født og opdrættet på godkendte bedrifter. Godkendelsen gives kun til bedrifter, der er beliggende i det geografiske produktionsområde, og som har dyr, der er opført i fødselsregistret og stambogen for Raça Preta, og løbende foretager optegnelser over opdræt i marken, officiel identificering, transport og bevægelser og fører staldbøger og individuelle sundhedsjournaler samt underkaster sig den fastsatte kontrol- og certificeringsordning. Kun kød fra sådanne dyr (slagtet på godkendte slagterier), der har de særlige karakteristika, kan få oprindelsesbetegnelsen og markedsføres med den. Til ekstra sikkerhed for processens sporbarhed er der indført et kontrolsystem, der omfatter hele produktionsforløbet.

4.5. Fremstillingsmetode: Besætninger af denne race, Raça Preta, opdrættes udelukkende ved ekstensivt kvægbrug (tæthed under 1,4 enhed/ha). De går ude hele året og græsser efter årstiden på heder, på stubmarker, hvor der har været dyrket korn, eller i floddale, hvor der dyrkes forårsafgrøder. Efter fravænningen, der sker i alderen 6-8 måneder, opdrættes de kalve, der ikke skal slagtes, i to forskellige faser: første fase, fra de er 10 til 18 måneder, hvor der lægges særlig vægt på udvikling af dyrets skelet og muskulatur i kraft af mere protein- og fiberrigt foder, og anden fase fra 18-måneders alderen, hvor kroppen skal udvikles til slagtning (med mere energirigt foder). Kødet fås efter slagtning af dyrene på godkendte slagterier. Der er nøjagtige regler for køling og modning og for opskæring, pakning og præsentation.

4.6. Tilknytning: Charneca - som arealerne langs Tejo-flodens bredder i distrikterne Portalegre og Santarém og arealerne i Sado- og Sorraia-flodbækkenerne kaldes - indgår i området, hvor der vokser kork- og steneg. Hele dette område har et tempereret Middelhavsklima med varme og tørre somre, nedbør på den kolde årstid og milde vintre, med en årlig nedbør på 500-800 mm, som overvejende falder i efterårs- og vintermånederne. Området er beliggende på grænsen til den gamle iberiske højslette med sandlerjord fra pliocæn og jord fra nyere aflejringer (floddale). Det drejer sig overvejende om sur jord (pH < 6,5), der varierer mellem cambisol, podsol, lithosol og fluvisol. Jorden anvendes primært til Middelhavsskov (kork- og steneg) og markafgrøder (især korn og græs), braklægning eller flodenge. Det karakteristiske opdrætningsarbejde i regionen giver sammen med ernæringsgrundlaget for kvæget - naturlige eller forbedrede græsgange, olden, kornstubmarker og brakjord - kødet særlige kvalitetsegenskaber.

4.7. Kontrolinstans: Navn: Certialentejo - Certificação de produtos agrícolas, LDA

Adresse: Avenida General Humberto Delgado, 34-1° esq° P-7000-900 Évora

4.8. Mærkning: Obligatorisk angivelse: Carne da Charneca - Oprindelsesbetegnelse samt behørigt nummereret certificeringsmærke. Modellen til certificeringsmærket fremgår af specifikationen.

4.9. Krav i nationale bestemmelser: Beslutning (Despacho) nr. 6641/98 af 23. marts 1998 fra statssekretæren for landbrug og udvikling af landdistrikter, offentliggjort i DR, 2. serie, nr. 94, af 22. april 1998. Den fastsætter de vigtigste produktionsregler og karakteristika for Carne da Charneca samt det geografiske produktionsområde.

EF-nr.: G/PT/00096/99.05.20.

Dato for modtagelsen af den fuldstændige ansøgning: 23. juli 2001.